****

**Република Србија**

**ДИРЕКЦИЈА ЗА ЖЕЛЕЗНИЦЕ**

**ИЗВЕШТАЈ**

**Дирекције за железнице о стању безбедности**

**У ЖЕЛЕЗНИЧКОМ САОБРАЋАЈУ**

**ЗА 2019. ГОДИНУ**

****

**Београд, септембар 2020. године**

САДРЖАЈ

[I. ПРЕДМЕТ ИЗВЕШТАЈА 4](#_Toc52281049)

[II. УВОДНИ ДЕО 5](#_Toc52281050)

[1. Законски основ за израду годишњег извештаја 5](#_Toc52281051)

[2. Достављање и објављивање извештаја 5](#_Toc52281052)

[3. Инфoрмaциjа o структури жeлeзничког система Републике Србије 6](#_Toc52281053)

[4. Рeзимe – анaлизa oпштeг трeндa бeзбeднoсти 6](#_Toc52281054)

[III. ДИРЕКЦИЈА ЗА ЖЕЛЕЗНИЦЕ 8](#_Toc52281055)

[1. Основни подаци о Дирекцији за железнице 8](#_Toc52281056)

[2. Организациона структура Дирекције за железнице 10](#_Toc52281057)

[IV. РAЗВOJ СТАЊА БEЗБEДНOСТИ НA ЖEЛEЗНИЦИ 11](#_Toc52281058)

[1. Иницијативе за одржавање/побољшање безбедносних перформанси 11](#_Toc52281059)

[2. Детаљна анализа заједничких показатеља безбедности 13](#_Toc52281060)

[3. Резултати безбедносних препорука 14](#_Toc52281061)

[V. ВАЖНЕ ИЗМЕНЕ У ЗАКОНОДАВСТВУ И РЕГУЛИСАЊУ БЕЗБЕДНОСТИ НА ЖЕЛЕЗНИЦИ 20](#_Toc52281062)

[VI. УНАПРЕЂЕЊЕ ПОСТУПAКА СЕРТИФИКАЦИЈЕ О БЕЗБЕДНОСТИ ЗА УПРАВЉАЊЕ ЖЕЛЕЗНИЧКОМ ИНФРАСТРУКТУРОМ И СЕРТИФИКАЦИЈЕ О БЕЗБЕДНОСТИ ЗА ПРЕВОЗ 21](#_Toc52281063)

[1. Зaкoнски oснoв, пoчeтaк примeнe, рaспoлoживoст инфoрмaциja o сeртификaтимa o бeзбeднoсти 21](#_Toc52281064)

[2. Нумерички подаци 22](#_Toc52281065)

[3. Процедурални аспекти 22](#_Toc52281066)

[VII. РЕЗУЛТАТИ И ИСКУСТВА ВЕЗАНА ЗА НАДЗОР НАД УПРАВЉАЧИМА ЖЕЛЕЗНИЧКЕ ИНФРАСТРУКТУРЕ И ЖЕЛЕЗНИЧКИМ ПРЕВОЗНИЦИМА 25](#_Toc52281067)

[1. Опис нaдзoрa 25](#_Toc52281068)

[2. Поштовање законске обавезе о подношењу годишњих извештаја о безбедности до 30. јуна текуће године од стране управљача инфраструктуре и железничких превозника 26](#_Toc52281069)

[3. Број извршених надзора 26](#_Toc52281070)

[4. Број извршених инспекцијских надзора од стране републичког инспектора за железнички саобраћај 26](#_Toc52281071)

[5. Сажетак примењених мера након надзора и инспекције 27](#_Toc52281072)

[6. Кратак преглед жалби управљача инфраструктуре на услове из сертификата о безбедности за превоз Део А или Део Б железничких превозника 29](#_Toc52281073)

[7. Кратак преглед жалби железничких превозника на услове из сертификата о безбедности за управљање железничком инфраструктуром управљача инфраструктуре 29](#_Toc52281074)

[8. Искуства Дирекције за железнице у вези примене заједничке безбедосне методе за процену и оцену ризика 29](#_Toc52281075)

[9. Искуства управљача инфраструктуре и железничких превозника у примени заједничке безбедосне методе за процену и оцену ризика 30](#_Toc52281076)

[VIII. ЗАКЉУЧАК 32](#_Toc52281077)

[IX. ИЗВОРИ ПОДАТАКА 33](#_Toc52281078)

[ПРИЛОЗИ 34](#_Toc52281079)

[ПРИЛОГ 1.1 35](#_Toc52281080)

[Мапа железничке мреже Републике Србије 35](#_Toc52281081)

[ПРИЛОГ 1.2 36](#_Toc52281082)

[Списак железничких превозника закључно са 31.12.2019. године 36](#_Toc52281083)

[Списак управљача инфраструктуре закључно са 31.12.2019. године 36](#_Toc52281084)

[Списак управљача инфраструктуре индустријске железнице закључно са 31.12.2019. године 37](#_Toc52281085)

[ПРИЛОГ 2 38](#_Toc52281086)

[Организациони дијаграм Дирекције за железнице 38](#_Toc52281087)

[Дијаграм односа са другим надлежним органима 38](#_Toc52281088)

[ПРИЛОГ 3 39](#_Toc52281089)

[Подаци о броју оставарених возних километара у 2019. години 39](#_Toc52281090)

[1) Показатељи који се односе на несреће 40](#_Toc52281091)

[2) Тешко повређена и погинула лица, по врстама несрећа 41](#_Toc52281092)

[3) Показатељи који се односе на опасну робу 43](#_Toc52281093)

[4) Показатељи који се односе на самоубиства 44](#_Toc52281094)

[5) Показатељи који се односе на прекурсоре несрећа 45](#_Toc52281095)

[6) Показатељи за израчунавање економских последица несрећа 46](#_Toc52281096)

[7) Показатељи који се односе на техничку безбедност инфраструктуре 47](#_Toc52281097)

[ПРИЛОГ 4 49](#_Toc52281098)

[Измене закона и других прописа из области безбедности железничког саобраћаја 49](#_Toc52281099)

[ПРИЛОГ 5 51](#_Toc52281100)

[Сертификати о безбедности за управљање железничком инфраструктуром 51](#_Toc52281101)

[Сертификати о безбедности за управљање индустријском железницом 51](#_Toc52281102)

[Сертификати о безбедности за превоз, део – А 51](#_Toc52281103)

[Сертификати о безбедности за превоз, део – Б, домаћи превозници 53](#_Toc52281104)

[Сертификати о безбедности за превоз, део – Б, страни превозници 54](#_Toc52281105)

[Сертификати о безбедности индустријске железнице за превоз 54](#_Toc52281106)

# ПРЕДМЕТ ИЗВЕШТАЈА

У циљу процене остварења заједничких циљева безбедности и праћења општег развоја безбедности на железници, Дирекција прикупља информације о заједничким показатељима безбедности (у даљем тексту: ЗПБ) путем годишњих извештаја о безбедности управљача инфраструктуре и железничких превозника.

Годишњи извештај Дирекције за железнице садржи обједињене податке о ЗПБ и другим релевантним подацима о безбедности железничког саобраћаја које садрже годишњи извештаји о безбедности управљача железничке инфраструктуре и железничког превозника, како на јавној мрежи пруга Републике Србије тако и на индустријским железницама.

Извештајем је дат општи приказ стања безбедности у железничком саобраћају у 2019. години.

Изузев наведеног, предмет овог извештаја је и преглед свих активности у вези са безбедношћу железничког саобраћаја које су спровели следећи органи:

1. Дирекција за железнице (Одељење за регулисање безбедности и интероперабилности железничког саобраћаја и жичаре за транспорт лица),
2. Републичка инспекција за железнички саобраћај (Група за инспекцијске послове железнице у саставу Министарства грађевинарства, саобраћаја и инфраструктуре), и
3. Центар за истраживање несрећа у саобраћају.

Извештај садржи и податке о управљачима инфраструктуре и железничким превозницима који су обављали своје активности на територији Републике Србије у 2019. години.

# УВОДНИ ДЕО

## **Законски основ за израду годишњег извештаја**

Да би се омогућила процена остварености заједничких циљева безбедности и омогућило праћење општег развоја безбедности на железници, Дирекција прикупља информације о ЗПБ путем годишњих извештаја о безбедности управљача инфраструктуре и железничких превозника.

У члану 6. Закона о безбедности у железничком саобраћају („Сл. гласник РС”, број 41/18), дефинисини су рокови и поступци у вези са достављањем годишњих извештаја о стању безбедности на железници.

Управљачи инфраструктуре и железнички превозници дужни су да сваке године, најкасније до 30. јуна, доставе Дирекцији годишњи извештај о безбедности за претходну календарску годину, који треба да обухвати:

1. информације о остваривању безбедносних циљева и о резултатима безбедносних планова;
2. праћење и анализу ЗПБ, у мери у којој је то релевантно за подносиоца извештаја;
3. резултате интерне контроле безбедности;
4. податке о недостацима и кваровима у одвијању железничког саобраћаја и управљању инфраструктуром.

ЗПБ према којима управљачи инфраструктуре и железнички превозници састављају своје годишње извештаје и заједничке методе за израчунавање економских последица несрећа, прописани су Правилником o елементима годишњег извештаја о безбедности управљача железничке инфраструктуре и железничког превозника и годишњег извештаја Дирекције за железнице („Сл. гласник РС”, број 49/19).

## **Достављање и објављивање извештаја**

Дирекција објављује годишњи извештај о својим активностима за претходну годину и доставља га министру надлежном за послове саобраћаја најкасније до 30. септембра текуће године.

По приступању ЕУ Дирекција ће овај извештај достављати и Европској агенцији за железнице, најкасније до 30. септембра текуће године.

Дирекција Годишњи извештај о својим активностима објављује на својој интернет страници. Извештаји се налазе на следећем линку:

<http://www.raildir.gov.rs/izvestaji.php>

## **Инфoрмaциjа o структури жeлeзничког система Републике Србије**

Јавном железничком инфраструктуром у Републици Србији управља Акционарско друштво „Инфраструктура железнице Србије”. Мрежу пруга јавне железничке инфраструктуре чини 3735,5 km пруга, од којих су 3441,1 km једноколосечне а 294,4 km двоколосечне. Дужина станичних колосека је 1804,5 km, тако да је укупна дужина колосека по којима се одвија железнички саобраћај 5536,2 km. Електрифицирано је 1278,4 km колосека отворене пруге са главним пролазним колосецима (984,0 km једноколосечних и 294,4 km двоколосечних пруга).

Мрежа пруга индустријских железница Огранка „ТЕНТ” Обреновац обухвата 99,6 km нормалног колосека и 5,2 km пруга узаног колосека (900 mm).

Мрежа пруга индустријских железница „HBIS Group Serbia Iron & Steel d.o.o.” Београд, обухвата 50,42 km.

Преглед мреже пруга у Републици Србији дат је у Прилогу 1.1 овог извештаја.

Списак свих управљача инфраструктуре и железничких превозника који су обављали превоз у 2019. години, дат је у Прилогу 1.2 овог извештаја.

Безбедност железничког саобраћаја представља појам који у себи садржи широку лепезу елемената и фактора који могу на њу да утичу. У вези с тим треба нагласити да је веома тешко ове елементе јасно изразити, па се може говорити само о величинама појединих елемената или показатеља дефинисаних Правилником о заједничким показатељима безбедности у железничком саобраћају („Сл. глaсник РС”, број 25/19).

## **Рeзимe – анaлизa oпштeг трeндa бeзбeднoсти**

Правилником о заједничким показатељима безбедности у железничком саобраћају („Сл. глaсник РС”, број 25/19) дефинисани су показатељи по различитим категоријама на основу којих управљачи инфраструктуре и железнички превозници евидентирају сопствене нивое безбедности.

Информације о наведеним показатељима, Дирекција за железнице добија кроз годишњи извештај о безбедности чији је садржај дефинисан Правилником o елементима годишњег извештаја о безбедности управљача железничке инфраструктуре и железничког превозника и годишњег извештаја Дирекције за железнице а рок за доставу прописан је чланом 6. став 3. Закона о безбедности у железничком саобраћају

Дирекција врши обједињавање заједничких показатеља безбедности из достављених годишњих извештаја, а затим спроводи анализу опшет нивоа безбедности за петогодишњи период. У протеклих пет година, долази до пада возних километара на јавној железничкој инфраструктури док се остварује континуално повећање возних километара на инфраструктури индустријске железнице.

Приметан је пораст броја несрећа у 2019. години у односу на претходну календарску годину. На јавној железничкој инфраструктури релативан број показатеља који се односе на несреће, повећан је за 70,87%, док се на инфраструктури индустријске железнице уочава смањење од 35,45%.

Са друге стране, констатован је тренд смањења броја тешко повређених и погинулих лица у 2019. години на јавној железничкој инфраструктури у односу на претходну календарску годину. На инфраструктури индустријских железница број тешко повређених и погинулих лица је у порасту.

Након рапидног скока несрећа везаних за превоз опасне робе у 2018. години, дошло је до пада у 2019. години. Потребно је и даље пратити овај аспект како би се вредност вратила на период пре 2018. године.

Приметан је раст показатеља који се односе на прекурсоре несрећа на јавној железничкој инфраструктури у 2019. години. На инфраструктури индустријских железница, број истих показатеља је у континуалном паду.

Након великог скока бројчаних вредности показатеља за израчунавање економских последица несрећа у 2018. години, изазваних несрећом на путном прелазу Међурово, постоји благи пад наведених показатеља у 2019. години. Међутим, посматрајући период пре 2018. године, јасан је тренд раста.

# ДИРЕКЦИЈА ЗА ЖЕЛЕЗНИЦЕ

## **Основни подаци о Дирекцији за железнице**

Дирекција за железнице је посебна организација Републике Србије, образована у складу са чланом 78. Закона о железници („Сл. глaсник РС”, број 18/05), објављеном 24. фебруара 2005. године, ради обављања стручних послова у области железничког саобраћаја, регулаторних послова и других послова предвиђених овим законом. Чланом 94. истог закона, дефинисано је да Дирекција почиње са радом 5. маја 2005. године.

**Адреса Дирекције за железнице**

Адреса седишта Дирекције за железнице је Немањина 6, 11000 Београд, Република Србија.

Адреса Дирекције за железнице за пријем електронских поднесака и електронске поште је kontakt@raildir.gov.rs.

**Надлежности Дирекције за железнице у области безбедности железничког саобраћаја**

Надлежности Дирекције за железнице, у смислу надлежности националног тела за безбедност, обавља Одељење за регулисање безбедности и интероперабилности железничког саобраћаја и жичаре за транспорт лица, у даљем тексту - Одељење.

У 2019. години, број запослених на неодређено време у Дирекцији за железнице био је 23 (двадесет и три), од тога 1 (један) запослени на положају и 22 (двадесет и два) државна службеника на извршилачким радним местима. У 2019. години, у Одељењу, било је 12 (дванаест) запослених државних службеника на извршилачким радним местима.

Надлежности Дирекције, прописане су чланом 120. Закона о железници. Дирекција обавља послове:

1. у области рeгулисaњa тржиштa жeлeзничких услугa;
2. у области лиценцирања железничких превозника;
3. у области права путника;
4. у области бeзбeднoсти у железничком саобраћају и интeрoпeрaбилнoсти жeлeзничкoг система;
5. у области жичара;
6. остваривања међународне сарадње у оквиру своје надлежности;
7. обавља и друге послове у складу са овим законом и законима којима се уређују области безбедности у железничком саобраћају, интероперабилности железничког система и жичара за превоз лица.

Надлежности Дирекције дефинисане Законом о безбедности у железничком саобраћају, које обавља Одељење су:

1. издавање, обнављање, ревидирање, ажурирање и одузимање сертификата о безбедности за управљање железничком инфраструктуром, за [управљање инфраструктуром индустријске железнице](http://www.raildir.gov.rs/usluge-upravljaci-infrastrukture-002.php),  [за превоз](http://www.raildir.gov.rs/usluge-z-prevoznici-003.php) и за [превоз на индустријској железниц](http://www.raildir.gov.rs/usluge-upravljaci-infrastrukture-004.php)и;
2. надзор над сертификатима о безбедности након издавања;
3. [издавање сертификат о испуњености услова које мора да испуни тело за оцену ризика](http://www.raildir.gov.rs/usluge-ostale-013.php);
4. [издавање сертификата лицима задуженим за одржавање теретних кола](http://www.raildir.gov.rs/usluge-lica-odrzavanje-012.php);
5. надзор над лицима задуженим за одржавање теретних кола;
6. [издавање сертификата радионицама за одржавање железничких возила](http://www.raildir.gov.rs/usluge-lica-odrzavanje-009.php);
7. периодичне провере испуњености услова радионица за одржавање железничких возила након издавања сертификата;
8. [издавање сертификата привредним субјектима за обављање техничког прегледа железничких возила](http://www.raildir.gov.rs/usluge-lica-odrzavanje-011.php);
9. периодичне провере испуњености услова привредних субјеката за обављање техничког прегледа железничких возила након издавања сертификата;
10. [издавање сертификата привредним субјектима за послове: одржавања горњег и доњег строја железничких пруга](http://www.raildir.gov.rs/usluge-lica-odrzavanje-005.php), одржавања подсистема енергија, одржавање сигнално сигурносних уређаја и одржавање железничке телекомуникационе мреже;
11. периодичне провере [привредних субјеката који врше послове: одржавања горњег и доњег строја железничких пруга](http://www.raildir.gov.rs/usluge-lica-odrzavanje-005.php), одржавања подсистема енергија, одржавање сигнално сигурносних уређаја и одржавање железничке телекомуникационе мреже;
12. [издавање сертификата и обављање периодичних провера над центрима стручног оспособљавања железничких радника](http://www.raildir.gov.rs/usluge-centri-strucnog-osposobljavanja.php);
13. [издавање сертификата испитивачима за обављање испита за машиновође](http://www.raildir.gov.rs/usluge-centri-strucnog-osposobljavanja.php);
14. [издавање дозволе за управљање вучним возилом](http://www.raildir.gov.rs/usluge-masinovodje-016.php);
15. [давање сагласности на акт о одржавању индустријске железнице узаног колосека и возила која се користе на њој, као и начин регулисања железничког саобраћаја](http://www.raildir.gov.rs/usluge-upravljaci-infrastrukture-019.php);
16. [давање сагласности на акт о одржавању подсистема туристичко-музејске железнице, као и начин регулисања железничког саобраћаја на тој железници](http://www.raildir.gov.rs/usluge-upravljaci-infrastrukture-021.php);
17. вођење и ажурирње регистра дозвола за управљање вучним возилом,
18. доношење прописа из области безбедности железничког саобраћаја;
19. доношење гранских стандарда из области железничког саобраћаја,
20. други послови на основу Закона о безбедности у железничком саобраћају.

На основу Закона о железници, Дирекција за железнице [даје сагласност на акт о условима и начину обављања превоза на индустријској железници](http://www.raildir.gov.rs/usluge-upravljaci-infrastrukture-018.php) и на акт о начину за организовање и регулисање маневарског рада, одржавање и заштиту индустријског колосека, лице одговорно за спровођење акта, одржавање железничких возних средстава и других средстава која се користе на индустријском колосеку

Надлежности Дирекције дефинисане Законом о интероперабилности железничког система („Сл. глaсник РС”, број 41/18), које обавља Одељење су:

1. издавање дозволе за коришћење структурних подсистема;
2. [издавање дозволе за тип возила](http://www.raildir.gov.rs/usluge-vozila-26.php);
3. [издавање дозволе за коришћење возила](http://www.raildir.gov.rs/usluge-vozila-27.php);
4. [издавање додатне дозволе за коришћење возила](http://www.raildir.gov.rs/usluge-vozila-28.php) која су усаглашена са ТСИ;
5. [издавање дозволе за коришћење возила која нису усаглашена са ТСИ](http://www.raildir.gov.rs/usluge-vozila-29.php),
6. [вођење и ажурирање Националног регистра железничких возила](http://www.raildir.gov.rs/usluge-vozila-32.php);
7. објављивање техничких спецификација интероперабилности;
8. доношење прописа из области интероперабилности;
9. обављање других послова на основу Закона о интероперабилности железничког система.

Привремене надлежности Дирекције као именованог тела, дефинисане Законом о безбедности у железничком саобраћају и Законом о интероперабилности железничког система, које обавља Одељење, су:

1. [издавање сертификата о верификацији подсистема или његовог дела, према националним прописима](http://www.raildir.gov.rs/usluge-ostale-025.php);
2. [оцена усаглашености](http://www.raildir.gov.rs/usluge-ostale-022.php) елемената структурних подсистема,
3. [оцена погодности за употребу елемената подсистема](http://www.raildir.gov.rs/usluge-ostale-023.php).

У области жичара Одељење је надлежно за:

1. вођење евиденције жичара и свих субјеката који утичу на безбедност рада жичара;
2. вођење евиденције о овлашћењима за обављање стручног прегледа жичара;
3. издавање одобрења за рад жичара;
4. издавање одобрења за рад специфичних вучних инсталација.

## **Организациона структура Дирекције за железнице**

Организациони дијаграм Дирекције за железнице дат је у Прилогу 2. овог извештаја.

Дијаграм у коме је приказан међусобни однос са другим органима, министарством надлежним за послове саобраћаја као и са националним телом за истрагу несрећа у железничком саобраћају, дат је у Прилогу 2. овог извештаја.

#

# РAЗВOJ СТАЊА БEЗБEДНOСТИ НA ЖEЛEЗНИЦИ

## **Иницијативе за одржавање/побољшање безбедносних перформанси**

Цeнтар зa истрaживaњe нeсрeћa у сaoбрaћajу, у даљем тексту - ЦИНС, као посебна организација образован је на основу Закона о истраживању несрећа у ваздушном, железничком и водном саобраћају („Сл. гласник РС”, број 66/15). Истраге несрећа и незгода у железничком саобраћају у оквиру ЦИНС-а обавља Сектор за истраживање несрећа у железничком саобраћају и међународну сарадњу.

ЦИНС је на основу истрага започетих у 2018. години, у 2019. години издао 4 коначна извештаја и укупно 32 безбедносних препорука. Подаци о безбедносним препорукама у коначним извештајима дати су табеларно.

| Број извештаја | Датум извештаја | врста несреће | опис несреће | локација | број безбедносних препорука |
| --- | --- | --- | --- | --- | --- |
| ЖС – 01/18 | 06.03.2019. | несрећа | пожар на возу | Хаџићево, отворена пруга ст. Матејевац - ст. Сврљиг | 7 |
| ЖС – 02/18 | 26.03.2019. | озбиљна несрећа | налет маневарске локомотиве на радника | Обреновац, ст. Обреновац, колосеци депоа | 6 |
| ЖС – 03/18 | 27.06.2019. | несрећа | судар возова | Београд, отворена пруга ст. Клење - ст. Рипањ Тунел | 10 |
| ЖС – 04/18 | 29.11.2019. | озбиљна несрећа | налет воза на друмско возило | Међурово, путни прелаз, подручје ст. Међурово | 9 |

ЦИНС је у 2019. години спровео укупно 2 истраге и окончао укупно једну истрагу. Основни подаци о раду ЦИНС-а у 2019. години, приказани су табеларно.

|  |  |  |  |  |
| --- | --- | --- | --- | --- |
| Врста несреће или незгоде | број започетих истрага | број окончаних истрага | број усмрћених лица | број тешко повређених лица |
| Озбиљне несреће | 1 | 1 | 0 | 0 |
| Несреће | 1 | 0 | 1 | 0 |
| Укупно: | 2 | 1 | 0 | 0 |

У Коначном извештају о истрази озбиљне несреће - Усмрћење железничког радника приликом искакања из воза у покрету на магистралној прузи Е70/Е85: Београд - Младеновац - Лапово - Ниш - Прешево - државна граница - (Табановце), на трећем колосеку станице Ресник, бр. 340-00-2/2019-02-1-35 од 3. јуна 2019. године, ЦИНС није издао ниједну безбедносну препоруку.

Током 2019. године, уочава се појачана активност на подизању квалитета стања инфраструктуре железничког система, као и доследно спровођење безбедносних препорука које је издао ЦИНС. Резултат ових активности је у номиналним вредностима за број несрећа и незгода у стагнацији или благом опадању.

Додатне информације којима је Дирекција располагала у прављењу овог извештаја су добијене од учесника у железничком систему – управљача инфраструктуре и железничких превозника. Увидом у њихове извештаје о праћењу стања безбедности у железничком саобраћају као и мера које су предузимане како би се ниво безбедности очувао, односно подигао на виши ниво, може се закључити следеће:

* Обнова главном оправком деонице Распутница Г – Раковица – Ресник је завршена у предвиђеном року и саобраћај успостављен 13. априла 2018. године. Додатни радови извршени су 15.01.2019. године, када је завршена комплетна реконструкција пруге Рспутница Г-Раковица-Ресник;
* Реконструкција дeонице Јајинци-Мала Крсна и железничке станице Мала Крсна, започета је 15.05.2019. године. Предвиђена је реконструкција укупно 68,8 километара колосека и електротехничких постројења, потребни радови у осам станица, шест стајалишта, три тунела и на два моста. Планирано је грађевинско уређење 31 путног прелаза, уз задржавање постојеће сигнализације и уградњу видео надзора. Тренутна брзина возова на већем делу ове пруге је око 50 km/h, а модернизацијом пруге брзина возова између Јајинаца и Мале Крсне биће подигнута на пројектовани ниво од 120 km/h. Радови се одвијају у условима потпуне обуставе железничког саобраћаја. Током извођења радова, сви возови ће саобраћати алтернативним пружним правцем Београд – Младеновац – Велика Плана. Предвиђени рок за завршетак радова је 450 дана, односно август 2020. године;
* Повећање носивости пруге преко Младеновца са 20 на 22,5 t/os и омогућило је да се у условима обуставе саобраћаја на деоници Јајинци – Мала Крсна, теретни железнички саобраћај на Коридору Х у потпуности редовно одвија. Такође, реконстукцијом и поседањем станичним особљем станица Ковачевац и Кусадак повећана је пропусна моћ пруге преко Младеновца;
* У Београдском железничком чвору и на деоници барске пруге Београд-Ваљево постављено је око 120 километара оптичких каблова, осветљено је 27 путних прелаза од Београда до Ваљева и на њима је инсталиран видео надзор;
* Железнички саобраћај на релацији Београд-Стара Пазова–Нови Сад од 1. фебруара 2019. године је обустављен, због радова на изградњи пруге за велике брзине. У унутрашњем путничком саобраћају на релацији Нови Сад–Суботица, саобраћај путничких возова обустављен на релацији Београд Центар–Нови Сад, као и од Зрењанина до Новог Сада и Београда. Комплетан теретни железнички саобраћај са пруге Стара Пазова–Нови Сад, преусмерен је на помоћни превозни правац Панчево–Орловат– Римски Шанчеви–Нови Сад;
* Радови на реконструкцији дела капацитета станице Београд ранжирна ради формирања контенерског терминала започети су 14.10.2019. године са роком за завршетак изградње од 270 дана. препознате су активности железничких преозника на потпуној и доследној примени важећих прописа, појачана је контрола квалитета оправки возних средстава, а контролно-технички прегледи по обиму и квалитету врше се сходно одредбама важећих прописа;
* У оквиру програма ревитализације пруга, у 2019. години, извођени су радови на деоницама Качарево-Уздин, Црвени Крст-Зајечар, Лапово–Крагујевац, Сента–Суботица, Марковац–Ресавица, Нересница - Мајданпек, Кумане–Банатскo Милошево, Краљево-Рашка и прузи Кикинда–МСК Кикинда;
* појачане су мере контроле рада на извршењу саобраћаја, заступљене код свих превозника и спровођење безбедносних препорука које је издао ЦИНС у ранијим коначним извештајима.

## **Детаљна анализа заједничких показатеља безбедности**

Заједнички показатељи безбедности у железничком саобраћају су показатељи према којима управљач инфраструктуре, управљач индустријске железнице и железнички превозник, састављају годишњи извештај о безбедности, као и заједничке методе за израчунавање економских последица несрећа у железничком саобраћају.

Прaвилник o зajeдничким пoкaзaтeљимa бeзбeднoсти у жeлeзничкoм сaoбрaћajу („Сл. глaсник РС”, број 25/19) дeфинишe:

1. показатеље који се односе на несреће;
2. тешко повређена и погинула лица, по врстама несреће;
3. показатеље који се односе на опасну робу - укупан и релативни број;
4. показатеље који се односе на самоубиства - укупан и релативни број;
5. показатеље који се односе на прекурсоре несрећа;
6. показатеље за израчунавање економских последица несрећа и
7. показатеље који се односе на техничку безбедност инфраструктуре и њено спровођење.

Број возних километара остварених на јавној инфраструктури у 2019. години, износи 14.725.222,88 возних километара, а на инфраструктури индустријских железница 1.274.130,34 возних километара. Уочава се смањење броја возних километара на јавној железничкој инфраструктури у односу на 2018. годину за 7,62% и увећање броја возних километара на инфраструктури индустријских железница за 5,63%.

Дeтaљна aнaлиза свих заједничких пoкaзaтeљa бeзбeднoсти, сa oсвртoм нa прeтхoдни пeтoгoдишњи пeриoд и грaфички прикaз свих заједничких пoкaзaтeљa бeзбeднoсти у пoслeдњих пет гoдинa дати су у Прилoгу 3. овог извештаја.

## **Резултати безбедносних препорука**

| Бр.изв. | Број: | Односи се на: | Безбедносна препорука: | Резултат: |
| --- | --- | --- | --- | --- |
| 01-18 | БП\_01/19 | „Србија Воз” а.д | „Србија Воз” а.д. да преиспита конструктивно решење краја издувне гране на ДМК серије 710 и обави модификацију решења (уградња одговарајуће заптивке), у циљу спречавања пробоја врелих издувних гасова који би могли довести до појаве нових пожара на овом сегменту. | Узета у обзир.Спровођење у току. |
| БП\_02/19 | „Србија Воз” а.д | „Србија Воз” а.д. да на основу контроле квалитета у току оправке и завршног прегледа на ДМК серије 710, утврди да ли су оправке извршене квалитетно и у захтеваном обиму радова, а све у циљу адекватног извршења оправки сходно члану 8. Правилника о одржавању железничких возила. | Узета у обзир.Спровођење у току. |
| БП\_03/19 | „Србија Воз” а.д | „Србија Воз” а.д. да врши провере и тестове, не само делова на ДМК серије 710 који су релевантни за безбедност, већ и оних делова чија је учесталост кварова виша од оних које дефинише произвођач и који утичу на расположивост возила. | Узета у обзир. |
| БП\_04/19 | „Србија Воз” а.д | „Србија Воз” а.д. да, с обзиром на дуг период експлоатације ДМК серије 710, спроведе технолошка истраживања везана за заједнички рад дизел мотор - хидродинамички преносник - расхладни систем у циљу утврђивања недостатака и на основу њих спроведе одговарајућа побољшања погонског система (замена врсте расхладне течности, провера капацитета измењивача топлоте - хладњака и друго) у циљу спречавања отказа који могу да доведу до настанка нових несрећа. | Узета у обзир. |
| БП\_05/19 | „Србија Воз” а.д | „Србија Воз” а.д. да због учесталости кварова на погонском систему ДМК серије 710 и насталих несрећа - пожара, спроведе анализу и размотри могућност скраћивања периода до извршења редовних оправки. | Узета у обзир.Спровођење у току. |
| БП\_06/19 | „Србија Воз” а.д | „Србија Воз” а.д. да приликом наредне редовне оправке ДМК серије 710, приликом реконструкције ентеријера примењује материјале који су у складу са EN 45545-1 и EN 45545-2:2013+А1, односно SRPS EN 45545-1:2013 и SRPS EN 45545-2:2017. | Узета у обзир.Спровођење у току. |
| БП\_07/19 | Дирекција за железнице | Дирекција за железнице да провери дозволе за коришћење ДМК серије 710 са аспекта побољшања техничких решења погонског система и примене одговарајућих материјала у смислу надзора над испуњеношћу услова за издавање сертификата о безбедности за превоз. | Узета у обзир.Спроведена. |
| 02-18 | БП\_08/19 | ЈП „ЕПС” огранак ТЕНТ из Обреновца | ЈП „ЕПС” огранак ТЕНТ из Обреновца да изврши допуну процедуре, QP.0.14.05 издање 11 од 25.04.2018. године, у делу 3.1 Опште, став 7 (која је у том делу идентична процедури QP.0.14.05 издање 10 од 22.01.2018. године, а која је важила у време настанка предметне озбиљне несреће), детаљним садржајем описа процедуре у вези са опасностима и штетностима у железничком саобраћају коју користи инструктор за БЗР и ЗОП из Службе за обуку кадрова или лице за безбедност и здравље у ТЕНТ или надзорни орган када врши упознавање запослених извођача радова и предвиди начин провере запослених извођача радова или изради посебну процедуру која то дефинише. | Узета у обзир.Спроведена. |
| БП\_09/19 | ЈП „ЕПС” огранак ТЕНТ из Обреновца | ЈП „ЕПС” огранак ТЕНТ из Обреновца да усклади процедуру, QP.0.14.05 издање 11 од 25.04.2018. године Прилог 1 у делу Правила безбедности на раду у ТЕНТ, став 6, 7. и 8. (која је у том делу идентична процедури QP.0.14.05 издање 10 од 22.01.2018. године, а која је важила у време настанка предметне озбиљне несреће), са чланом 6 Уредбе о безбедности и здрављу на раду на привременим или покретним градилиштима („Сл. гласник РС”, бр. 14/09 и 95/10) у циљу одређивања координатора за извођење радова. | Узета у обзир. |
| БП\_10/19 | ЈП „ЕПС” огранак ТЕНТ из Обреновца | ЈП „ЕПС” огранак ТЕНТ из Обреновца да изврши квалитетно ванредно подучавање особља које учествује у вршењу маневарских вожњи у сврху правилне примене железничких прописа у циљу спречавања настанка нових сличних несрећа и повећања безбедности у железничком саобраћају. | Узета у обзир. |
| БП\_11/19 | „Интер-Механика“д.о.о. из Скореновца | „Интер-Механика” д.о.о. из Скореновца да у Обрасцу 6 Евиденција о запосленима оспособљеним за безбедан и здрав рад, за лица на радном месту са повећаним ризиком (радник - бравар/бравар II и пословођа) у делу опис послова на том радном месту, поред предвиђених обавеза, предвиди и обуку и проверу за безбедан рад приликом извођења радова на привременим или покретним градилиштима код другог послодавца где се у близини места радова изводе маневарска кретања. | Узета у обзир.Спроведена. |
| БП\_12/19 | Министарству за рад, запошљавање, борачка и социјална питања | Министарство за рад, запошљавање, борачка и социјална питања РС, Инспекторат за рад, да изврши ванредни инспекцијски надзор у оквиру својих овлашћења у смислу испуњености услова према члану 9. Уредбе о безбедности и здрављу на раду на привременим или покретним градилиштима („Сл. гласник РС”, бр. 14/09 и 95/10), где је инвеститор (ЈП „ЕПС” огранак ТЕНТ из Обреновца) био у обавези да изврши пријаву градилишта на обрасцу у Прилогу 3 „Пријава градилишта“ и одреди координатора за извођење радова. | - |
| БП\_13/19 | Министарству за рад, запошљавање, борачка и социјална питања | Министарство за рад, запошљавање, борачка и социјална питања РС, Инспекторат за рад, да по пријави будућих радова од стране послодавца - инвеститора (ЈП „ЕПС” огранак ТЕНТ из Обреновца) изврши надзор у оквиру својих овлашћења, а све у циљу смањења настанка будућих сличних несрећа. | - |
| 03-18 | БП\_14/19 | Дирекција за железнице | Дирекција за железнице да дефинише у Правилнику о техничким условима за СС уређаје („Сл. гласник РС”, бр. 18/16 и 89/16) eлeктричнe пaрaмeтрe кojимa би сe описало техничко стање пружних бализа. | Узета у обзир. |
| БП\_15/19 | Дирекција за железнице | Дирекција за железнице да у Правилнику о одржавању СС уређаја („Сл. гласник РС”, број 80/15), поред дефинисаног максималног рока у коме радници који раде на одржавању, приступају отклањању сметње или квара на СС уређају, дефинише и максимално дозвољено време трајања сметње или квара на СС уређајима после чега је потребно предузети посебне мере у циљу враћања уређаја у пројековано стање. Узимајући у обзир специфичност сваког појединачног случаја, Дирекција за железнице прописује посебне мере које је потребно предузети. | Узета у обзир. |
| БП\_16/19 | Дирекција за железнице | Дирекција за железнице да у Правилнику о одржавању СС уређаја („Сл. гласник РС”, бр. 80/15), дефинише да праћење стања СС уређаја у циљу утврђивања њихове употребљивости и исправности врше поред радника који рукују сигнално-сигурносним уређајима и радници који одржавају сигналносигурносне уређаје. | Узета у обзир. |
| БП\_17/19 | „ИЖС” а.д | „ИЖС” а.д. да изврши набавку и уградњу недостајућих и услед техничке неисправности искључених пружних ауто-стоп уређаја на делу пруге Ресник - Велика Плана, као и да сагледа могућност уградње пружних бализа и на осталим излазним сигналима који нису на главним пролазним станичним колосецима. | Узета у обзир.Спровођење у току. |
| БП\_18/19 | „ИЖС” а.д | „ИЖС” а.д. да редовно врши проверу и нeпрeкиднo oдржaвa прописану даљину видљивoсти свeтлoсних сигнaлa сходно одредбама члана 15. Правилника о одржавању СС уређаја („Сл. гласник РС”, број 80/15). | Узета у обзир.Спровођење у току. |
| БП\_19/19 | „ИЖС” а.д | „ИЖС” а.д. да када услед временских непогода или неког другог разлога настане прекид у раду уређаја ТК, изврши поседање отправницима возова станица чији се сигнали сматрају неупотребљиви након прекида у раду уређаја ТК. | Узета у обзир.Спровођење у току. |
| БП\_20/19 | „ИЖС” а.д | „ИЖС” а.д. да формира Тим за процену елемената људског фактора на настанак несрећа и незгода у циљу израде модела критичних елемената (види тачку 4.2.6.2.), правећи класификацију истих према важности и ранг листу заступљености (идентификација свих ризика) како би се радило на сврсисходном структурирању превентивних мера и предвиђању људског понашања у кризним ситуацијама у циљу смањења утицаја на настанак нових несрећа и незгода. | Узета у обзир. |
| БП\_21/19 | „Србија Воз” а.д | „Србија Воз” а.д. да изврши квалитетно ванредно подучавање машиновођа у циљу правилног поступања код регулисања саобраћаја у условима сметњи на СС уређајима и сметњи на средствима за споразумевање. | Узета у обзир.Спроведена. |
| БП\_22/19 | „Србија Воз” а.д | „Србија Воз” а.д. да формира Тим за процену елемената људског фактора на настанак несрећа и незгода у циљу израде модела критичних елемената (види тачку 4.2.6.2.), правећи класификацију истих према важности и ранг листу заступљености (идентификација свих ризика) како би се радило на сврсисходном структурирању превентивних мера и предвиђању људског понашања у кризним ситуацијама у циљу смањења утицаја на настанак нових несрећа и незгода. | Узета у обзир.Спроведена. |
| БП\_23/19 | „Србија Карго” а.д | „Србија Карго” а.д. да формира Тим за процену елемената људског фактора на настанак несрећа и незгода у циљу израде модела критичних елемената (види тачку 4.2.6.2.), правећи класификацију истих према важности и ранг листу заступљености (идентификација свих ризика) како би се радило на сврсисходном структурирању превентивних мера и предвиђању људског понашања у кризним ситуацијама у циљу смањења утицаја на настанак нових несрећа и незгода. | Узета у обзир.Спровођење у току. |
| 04/18 | БП\_24/19 | Министарству грађевинарства, саобраћаја и инфраструктуре | Министарство грађевинарства, саобраћаја и инфраструктуре да у Правилнику о начину укрштања железничке пруге и пута, пешачке или бициклистичке стазе, месту на којем се може извести укрштање и мерама за осигурање безбедног саобраћаја („Сл. гласник РС”, број 89/16), дефинише методологију (начин) за одређивање (израчунавање) елемената зоне потребне прегледности датих у Прилогу 9 (dpz - дужина заустављања друмског возила и Spžv - дужина приближавања железничког возила). | - |
| БП\_25/19 | Министарству грађевинарства, саобраћаја и инфраструктуре | Министарство грађевинарства, саобраћаја и инфраструктуре да у Правилнику о начину укрштања железничке пруге и пута, пешачке или бициклистичке стазе, месту на којем се може извести укрштање и мерама за осигурање безбедног саобраћаја („Сл. гласник РС”, број 89/16), дефинише поступак у случају када постоји потребна прегледност према дефиницији из члана 2. став 1. под 12) овог Правилника а није могуће обезбедити зону потребне прегледности. При овоме посебно треба имати у виду да се постављањем саобраћајног знака II-2: „Обавезно заустављање” уз обезбеђење потребне прегледности, омогућава безбедан прелазак друмских возила преко прелаза. | - |
| БП\_26/19 | Министарству грађевинарства, саобраћаја и инфраструктуре | Министарство грађевинарства, саобраћаја и инфраструктуре да у члану 14. Правилника о начину укрштања железничке пруге и пута, пешачке или бициклистичке стазе, месту на којем се може извести укрштање и мерама за осигурање безбедног саобраћаја („Сл. гласник РС”, број 89/16) изврши исправке у изразу: tv = m + n + d+ sVp · 3,6 [s ] тако да испред s стоји знак „-” , а не знак „+” (видети тачку 3.4.2). | - |
| БП\_27/19 | Министарству грађевинарства, саобраћаја и инфраструктуре | Министарство грађевинарства, саобраћаја и инфраструктуре да у Правилнику о начину укрштања железничке пруге и пута, пешачке или бициклистичке стазе, месту на којем се може извести укрштање и мерама за осигурање безбедног саобраћаја („Сл. гласник РС”, број 89/16) усклади опис положаја тачке Б дат у члану 14, члану 15 и Прилогу 6 (види тачку 4.3.4.). | - |
| БП\_28/19 | Министарству грађевинарства, саобраћаја и инфраструктуре | Министарство грађевинарства, саобраћаја и инфраструктуре да изврши допуне Правилника о саобраћајној сигнализацији („Сл. гласник РС”, број 85/17) којима би се омогућила уградња саобраћајног знака: II-2: „Обавезно заустављање” и испред прелаза пута преко пруге у нивоу, у сврху спречавања настанка нових сличних несрећа и повећања безбедности саобраћаја (види тачку 4.3.4.) | - |
| БП\_29/19 | Министарству грађевинарства, саобраћаја и инфраструктуре | Министарство грађевинарства, саобраћаја и инфраструктуре да размотри могућност да у Закону о безбедности саобраћаја на путевима („Сл. гласник РС”, бр. 41/09, 53/10, 101/11, 32/13 - одлука УС, 55/14, 96/15 - др. закон, 9/16 - одлука УС, 24/18, 41/18 - др. закон и 87/18) члан 153. став 2. преформулише и усклади са чланом 97. став 1. Закона о безбедности железничког саобраћаја („Сл. гласник РС”, број 41/18) у смислу прецизнијих одредби уградње семафора (види тачку 4.3.4.) | - |
| БП\_30/19 | „ИЖС” а.д. | „ИЖС“а.д. да уради стручно утемељену процену ризика на путним прелазима. Имајући у виду да су несреће на путним прелазима (посматрајући сваки прелаз засебно) ретки догађаји, не може се процена ризика вршити само на основу броја несрећа које су се десиле на појединим путним прелазима. Процена ризика се, као мера предострожности, треба вршити скупно за све путне прелазе сходно свим релевантним параметрима без обзира да ли су се на њима догађале несреће или не. | Узета у обзир.Спровођење у току. |
| БП\_31/19 | „ИЖС” а.д. | „ИЖС” а.д. да уради акт „Програм решавања путних прелаза“ према претходно урађеној процени ризика на путним прелазима, у циљу предузимања одговарајућих активности како би се подигао ниво безбедности саобраћаја. | Узета у обзир.Спровођење у току. |
| БП\_32/19 | „Србија Воз” a.д. | „Србија Воз” а.д да изврши ванредно подучавање особља вучних возила у смислу правилне примене сигналног знака 67: „Пази”, у складу са одредбама Сигналног правилника („Сл. гласник ЗЈЖ”, бр. 4/96 и 5/96), у циљу правилне примене железничких прописа којe за сврху има превентивно деловање ради спречавања околности које би могле да допринесу настанку нових сличних несрећа и повећања безбедности у железничком саобраћају. | Узета у обзир.Спроведена. |

# ВАЖНЕ ИЗМЕНЕ У ЗАКОНОДАВСТВУ И РЕГУЛИСАЊУ БЕЗБЕДНОСТИ НА ЖЕЛЕЗНИЦИ

У 2019. години донесено је 7 (седам) подзаконских аката на основу Закона о безбедности у железничком саобраћају и 2 (два) подзаконска акта на основу Закона о железници.

У току 2019. године није било измена ни допуна закона и других прописа из области безбедности железничког саобраћаја.

Тaбeлaрни прeглeд измeна зaкoнa и других прoписa из области безбедности железничког саобраћаја, датум њиховог усвајања, разлог зa измeнe односно законски основ за усвајање, дати су у Прилoгу 4. овог извeштaja.

#

# УНАПРЕЂЕЊЕ ПОСТУПAКА СЕРТИФИКАЦИЈЕ О БЕЗБЕДНОСТИ ЗА УПРАВЉАЊЕ ЖЕЛЕЗНИЧКОМ ИНФРАСТРУКТУРОМ И СЕРТИФИКАЦИЈЕ О БЕЗБЕДНОСТИ ЗА ПРЕВОЗ

## **Зaкoнски oснoв, пoчeтaк примeнe, рaспoлoживoст инфoрмaциja o сeртификaтимa o бeзбeднoсти**

Законски основ за обавезу поседовања сертификата о безбедности за превоз односно сертификата о безбедности индустријске железнице за превоз, као и надлежности Дирекције за железнице у вези наведених сертификата, прописан је члановима 16 – 20. Закона о безбедности у железничком саобраћају.

 Законски основ за обавезу поседовања сертификата о безбедности за управљање железничком инфраструктуром односно сертификата о безбедности за управљање индустријском железницом, као и надлежности Дирекције за железнице у вези наведених сертификата, прописан је члановима 21 – 24. истог закона.

Иако је законски оквир за почетак примене сертификата о безбедности успостављен још 2013. године доношењем Закона о безбедности и интероперабилности железнице („Сл. глaсник РС”, бр. 104/13 и 66/15 – други закон, 92/15 и 113/2017 – други закон), тек доношењем Правилника о заједничким безбедносним методама за оцену усаглашености са захтевима за добијање сертификата о безбедности и o eлeмeнтимa систeмa зa упрaвљaњe бeзбeднoшћу („Сл. глaсник РС”, број 71/15), који је објављен 14. августа 2015. године, дефинисани су јасни услови за спровођење поступка издавања серитифката о безбедности. Како су у време пуног дефинисања свих неопходних услова за издавање сертификата о безбедности, још увек важили сертификати у складу са претходно важећим законским условима, први сертификат о безбедности за превоз у складу са законом из 2013. године је издат 13. октобра 2016. године а први сертификат о безбедности за управљање железничком инфраструктуром, 9. маја 2017. године.

Сет подзаконских аката који ближе уређују област сертификације о безбедности управљања железничком инфраструктуром и сертификације о безбедности за превоз су:

* Прaвилник о заједничким безбедносним методама за оцену усаглашености са захтевима за добијање сертификата о безбедности и о елементима система за управљање безбедношћу („Сл. глaсник РС”, број 71/15),
* Прaвилник о заједничким безбедносним методама за праћење ефикасности управљања безбедношћу у току експлоатације и одржавања железничког система („Сл. глaсник РС”, број 80/15),
* Правилник o зajeдничкoj бeзбeднoснoj мeтoди зa нaдзoр бeзбeднoснoг учинкa нaкoн издaвaњa сeртификaтa o бeзбeднoсти зa прeвoз или сeртификaтa o бeзбeднoсти зa упрaвљaњe жeлeзничкoм инфрaструктурoм („Сл. гласник РС”, број 87/15),
* Правилник о обрасцима сертификата о безбедности за превоз („Сл. глaсник РС”, број 63/19), и
* Правилник о обрасцима сертификата о безбедности за управљање железничком инфраструктуром („Сл. глaсник РС”, број 68/19),

Информације о важећим сертификатима о безбедности за управљање железничком инфраструктуром, могу се наћи на сајту Дирекције за железнице на следећем линку:

<http://www.raildir.gov.rs/doc/evidencije/Evidencija_001.pdf>

Информације о важећим сертификатима о безбедности за управљање инфраструктуром индустријске железнице, могу се наћи на сајту Дирекције за железнице на следећем линку:

<http://www.raildir.gov.rs/doc/evidencije/Evidencija_002.pdf>

Информације о важећим сертификатима о безбедности за превоз, могу се наћи на сајту Дирекције за железнице на следећем линку:

<http://www.raildir.gov.rs/doc/evidencije/Evidencija_003.pdf>

Информације о важећим сертификатима о безбедности индустријске железнице за превоз, могу се наћи на сајту Дирекције за железнице на следећем линку:

<http://www.raildir.gov.rs/doc/evidencije/Evidencija_004.pdf>

## **Нумерички подаци**

Нумерички подаци који приказују број издатих сертификата о безбедности по врстама сертификата, пре и у току 2019. године, приказани су у Прилогу 5. овог извештаја.

## **Процедурални аспекти**

Сертификат о безбедности за управљање железничком инфраструктуром

Дирекција за железнице је до сада издала један сертификат о безбедности за управљање железничком инфраструктуром Акционарском друштву за управљање јавном железничком инфраструктуром „Инфраструктура железнице Србије” а.д. Поступак издавања сертификата је започет 31. јануара 2017. године а након оцене приложене документације у неколико циклуса, поступак је окончан пре законски прописаног рока, 9. маја 2017. године.

Од момента издавања није било поступака ревидирања сертификата о безбедности за управљање железничком инфраструктуром.

Основни проблем за Дирекцију за железнице као и за управљача инфраструктуре током спровођења поступка издавања сертификата о безбедности за управљање железничком инфраструктуром, су биле рационализације радних места и запослених лица а које су спровођене у току поступка издавања сертификата као и велика флуктуација запослених током периода важења сертификата.

Од стране управљача инфраструктуре није било повратних информација, примедби и сугестија у смислу мишљења о поступку и начину издавања сертификата.

Висине такси за издавање, обнављање, ревидирање и ажурирање сeртификaтa o бeзбeднoсти зa упрaвљaњe жeлeзничкoм инфрaструктурoм прописане су тарифним бројем 148. Закона о републичким административним таксама ( „Службени гласник РС” бр. 43/03, 51/03, 53/04, 42/05, 51/05, 101/05, 42/06, 47/07, 54/08, 05/09, 54/09, 35/10,70/11, 55/12, 93/12, 47/13, 65/13, 57/14, 45/15, 83/15, 112/15, 50/16,113/17, 50/18, 95/18, 38/19, 86/19 и 90/19).

Сертификат о безбедности за превоз, део – А

У протеклом периоду није било поступака ревидирања сертификата о безбедности за превоз део – А.

У поступцима издавања сертификата о безбедности за превоз део – А, није било прекорачења законског рока за издавање сертификата.

Тела за безбедност из других држава нису се обраћала Дирекцији за железнице у вези са информацијама везаним за сертификате о безбедности за превоз део – А, из разлога што постојећи превозници из Републике Србије немају могућност да поднесу само захтев за део – Б у другим земљама у окружењу услед недостатка међународних споразума о међусобном признавању.

Висине такси за издавање, обнављање, ревидирање и ажурирање сeртификaтa o бeзбeднoсти зa превоз – део А, прописане су тарифним бројем 148. Закона о републичким административним таксама.

У досадашњој пракси нису се јављали проблеми са Обрасцима сертификата о безбедности за превоз, део – А, изузев у поступцима са предузећима чија је основна делатност одржавање инфраструктурних подсистема, па су због потребе самосталног превоза и кретања сопствене механизације за одржавање били у обавези да поседују сертификат о безбедности за превоз.

Најчешћи проблем који се јавља при поступку издавања сертификата о безбедности за превоз је неразумевање железничких превозника везано за захтеве који се тичу јасног дефинисања процедура којима се преузимају одређене одговорности у смислу праћења система за управљање безбедношћу, управљања препознатим ризицима и самосталном одлучивању о потребним мерама за контролу ризика, будући да је то новина, у односу на претходни систем који се примењивао у Републици Србији, кад су се сви ризици контролисали путем националних прописа. Други проблем представља управљање документима и записима, што укључује евиденције са подацима о безбедности, које нису стриктно прописане националним прописима.

Железнички превозници при подношењу документације којом аплицирају за сертификат о безбедности, најчешће покушавају да испуне захтеве критеријума прописаних Прaвилником о заједничким безбедносним методама за оцену усаглашености са захтевима за добијање сертификата о безбедности и о елементима система за управљање безбедношћу („Сл. глaсник РС”, број 71/15) и при томе се не базирају на постојећим процесима који се у друштву спроводе нити на расположивост људских ресурса којима располажу, тако да често долази до нацрта процедура које прописују спровођење сродних активности на више различитих и неповезаних начина што умногоме компликује успостављање система за управљање безбедношћу у пракси. У овим случајевима, они, строго гледано испуњавају прописане услове али се током надзора откривају неусаглашености.

Од стране железничких превозника није било повратних информација, примедби и сугестија у смислу мишљења о поступку и начину издавања сертификата о безбедности за превоз – део А.

Сертификат о безбедности за превоз, део - Б

У протеклом периоду није било поступака ревидирања сертификата о безбедности за превоз део – Б.

У поступцима издавања сертификата о безбедности за превоз део – Б, није било прекорачења законског рока за издавање сертификата.

Висине такси за издавање, обнављање, ревидирање и ажурирање сeртификaтa o бeзбeднoсти зa превоз – део Б, у зависности од процењеног укупног обима превоза робе или путника, прописане су тарифним бројем 148. Закона о републичким административним таксама.

У досадашњој пракси нису се јављали проблеми са Обрасцима сертификата о безбедности за превоз, део – Б изузев у поступцима са предузећима чија је основна делатност одржавање инфраструктурних подсистема, па су због потребе самосталног превоза и кретања сопствене механизације за одржавање били у обавези да поседују сертификат о безбедности за превоз.

Од стране железничких превозника није било повратних информација, примедби и сугестија у смислу мишљења о поступку и начину издавања сертификата о безбедности за превоз – део Б.

#

# РЕЗУЛТАТИ И ИСКУСТВА ВЕЗАНА ЗА НАДЗОР НАД УПРАВЉАЧИМА ЖЕЛЕЗНИЧКЕ ИНФРАСТРУКТУРЕ И ЖЕЛЕЗНИЧКИМ ПРЕВОЗНИЦИМА

Дирекција за железнице спроводи надзор над системом управљања безбедношћу управљача инфраструктуре и железничких превозника дефинисаних одредбама Правилника o зajeдничким бeзбeднoснoим мeтoдама за оцену усаглашености са захтевима за добијање сертификата о безбедности и о елементима система за управљање безбедношћу а у складу са одредбама Правилника о заједничкој безбедносној методи за надзор безбедносног учинка након издавања сертификата о безбедности за превоз или сертификата о безбедности за превоз за управљање железничком инфраструктуром.

## **Опис нaдзoрa**

Дирекција за железнице врши надзорни аудит по следећим фазама:

* одређивање тема (области) надзора и тима запослених који врше надзор од стране одговорних лица Дирекције за железнице,
* достављање захтева за додатну документацију железничком предузећу које је предмет надзора, по унапред изабраним областима надзора (ажуран документ о организацији и систематизацији радних места, ажурни поступци, документа настала током примене поступака итд.),
* израда контролних листи од стране запослених Дирекције за железнице који обављају надзор а затим и формирање плана надзора,
* достављање плана надзора железничком предузећу које је предмет надзора,
* спровођење надзора у пословним просторијама и/или на извршним радним местима железничког предузећа које је предмет надзора,
* израда парцијалних извештаја о спроведеном надзору од стране свих чланова тима за извршење надзора – аудитора,
* обједињавање парцијалних извештаја у јединствени извештај,
* одржавање завршног састанка на коме се саопшава општа оцена надзора и решавају, ако постоје, поједине недоумице (опционо),
* израда решења о наложеним мерама са роковима за поступање, и
* достављање решења о наложеним мерама железничком предузећу које је било предмет надзора.

Када је у питању спровођење надзора, методе које се користе су обављање интервјуа са запосленим лицима, изабраним у складу са расподелом одговорности у интерним документима друштва које је предмет надзора, уз преглед и узорковање документације која служи као доказ о спровођењу прописаних поступака.

Током 2019. године, у надзорима над системом управљања безедношћу, учествовало је укупно 12 запослених лица Одељења за регулисање безбедности и интероперабилности железничког саобраћаја и жичара за транспорт лица, у зависности од области надзора и/или подсистема који је тема надзора, и др.

## **Поштовање законске обавезе о подношењу годишњих извештаја о безбедности до 30. јуна текуће године од стране управљача инфраструктуре и железничких превозника**

Управљач инфраструктуре и два управљача индустријске железнице су доставили своје годишње извештаје о безбедности у року прописаном Законом о безбедности у железничком саобраћају, до 30. јуна 2020. године.

Девет железничких превозника, који поседују део А и део Б сертификата о безбедности за превоз и који су обављали превоз у 2019. години, доставили су годишњи извештај о безбедности у року прописаном Законом о безбедности у железничком саобраћају, до 30. јуна 2020. године.

Два железничка превозника, која поседују део А и део Б сертификата о безбедности за превоз, нису доставили годишњи извештај о безбедности у прописаном року, из разлога што нису вршили саобраћај у 2019. години.

## **Број извршених надзора**

Током 2019. године, Дирекција за железнице је извршила 8 надзорних аудита над системима управљања безбедношћу и окончала надзорни аудит започет крајем 2018. године над управљачем инфраструктуре.

Надзорни аудити су спроведени у следећим друштвима:

* „Инфраструктура железнице Србије” а.д. Београд, одржан у периоду 12-14. децембра 2018. године, окончан 7. фебруара 2019. године,
* „Србија Карго” а.д. Београд, у периоду 16-18. јануара 2019. године,
* „NCL Neo Cargo Logistic”Beograd у периоду 5-7. марта 2019. године,
* „Комбиновани превоз” д.о.о. Прокупље, у периоду 14-16. маја 2019. године,
* „Eurorail Logistic” d.o.o, 31. маја 2019. године,
* „Pannon Rail” d.o.o. Subotica, у периоду 4-5. септембра 2019. године,
* „Деспотија” д.о.о. Београд, 12. септембра 2019. године,
* „Србија Воз” а.д. Београд, у периоду 16-18 децембра 2019. године, и
* „Eurorail Logistic” d.o.o. Beograd, 11. децембра 2019. године.

## **Број извршених инспекцијских надзора од стране републичког инспектора за железнички саобраћај[[1]](#footnote-1)**

Током 2019. године, инспекција за железнички саобраћај, на пругама и индустријским колосецима у Републици Србији, извршила је инспекцијске надзоре и том приликом испоставила записнике, решења, службене белешке који су исказани у табели:

| Активност | 2019. година |
| --- | --- |
| Број обрађених предмета | 417 |
| Редовни инспекцијски надзор | 115 |
| Ванредни инспекцијски надзор | 93 |
| Остала поступања | 854 |
| Сачињени записници | 103 |
| Сачињене службене белешке | 74 |
| Дописи | 320 |
| Донета решења | 14 |
| Укупан број захтева за покретање прекршајних пријава | 1 |

Редовни инспекцијски надзори су извршени углавном по усвојеном плану, а ванредни инспекцијски надзори на основу представки грађана, заинтересованих лица и насталих несрећа и незгода.

Однос између редовних и ванредних инспекцијских надзора највише је условљен настанком несрећа и незгода.

## **Сажетак примењених мера након надзора и инспекције**

Дирекција за железнице

Имајући у виду информације раније сакупљене током оцене документације система управљања безбедношћу железничких предузећа, Дирекција је током 2019. године акценат ставила на надзор поступака одржавања, поступака примене националних прописа и доношења интерних аката, поступака управљања документацијом, поступака при несрећама и незгодама и поступака интерне провере. Поред наведеног, Дирекција је проверавала постојање и поступање по плану праћења, како би поступно пратила интерни развој и примену система за управљање безбедношћу. У складу са наведеним, критеријуми који су најчешће проверавани током 2019. године су:

* Kритеријум 2. – Контрола ризика у вези са одржавањем и набавком материјала;
* Критеријум 3. – Контрола ризика у вези са извођачима радова и контролом испоручилаца;
* Критеријум 8. – Укључивање особља и представника особља на свим нивоима;
* Критеријум 12. – Поступци за задовољење захтева постојећих, нових и измењених стандарда или других прописаних услова,
* Критеријум 17. – Поступци који обезбеђују да се несреће, инциденти и остали догађаји који утичу на безбедност железничког саобраћаја пријаве, истраже и анализирају и да се предузму неопходне превентивне мере; и
* Критеријум 19. – Одредбе о периодичној интерној контроли система за управљање безбедношћу.

Изузев наведених критеријума, остали критеријуми примењивани током надзора су прилагођавани специфичностима система управљања безбедношћу сваког појединачног железничког предузећа, као што су некритичне неусаглашености утврђене приликом издавања сертификата о безбедности и/или слабим тачкама и неправилностима утврђеним при претходним надзорима.

Након спровођења надзора, Дирекција за железнице је решењима о наложеним мерама прописала укупно 122 корективне мере и одузела 1 сертификат о безбедности за превоз.

Железничким превозницима је прописано укупно 100 мера, од којих се већина односила на недостатке у интерним процедурама, недостатке у спровођењу интерних процедура и друге неусаглашености са захтевима Закона о безбедности у железничком саобраћају и припадајућим подзаконским актима.

Због великих недостатака у спровођењу и правилној примени система управљања безбедношћу, неадекватној расподели одговорности и надлежности као и другим бројним недостацима, Дирекција за железнице је одузела један сертификат о безбедности за превоз.

Управљачу инфраструктуре су прописане 22 мере које се првенствено односе на правилну примену и спровођење интерних процедура и расподелу одговорности и надлежности на нивоу друштва.

Након издавања решења о наложеним мерама, Дирекција прати и анализира поступање по истим, а коначну оцену имплементације и потпуне примене даје након провере током наредног надзора.

У складу са наведеним, план за наредну годину је наставак надзора над поступцима одржавања и поступцима при несрећама и незгодама а акценат ће бити стављен на надзор интерног побољшања система за управљање безбедношћу, праћење и остваривање дефинисаних циљева безбедности, примену заједичке безбедносне методе за оцену и процену ризика при променама и планова за поступање у ванредним ситуацијама.

Републичка инспекција[[2]](#footnote-2)

Превентивно деловање у 2019. години огледа се у саветодавним инспекцијским надзорима. Као најугроженија област препозната је област одржавања путних прелаза у истом нивоу пруге и пута, реконструкција пруга од стране привредних субјеката по питању испуњености услова. Поред овога одржани су саветодавни инспекцијски надзори за правилно дефинисање врсте радова који се изводе било да се радови изводе од стране „Инфраструктуре железнице Србије“ а.д. Београд или ангажовањем екстерних извођача радова (редовно одржавање, реконструкција, санација, и др.).

У 2019. години инспекција за послове железнице на сајту истакла је контролне листе, записнике и остала документа која примењује у свом раду. Такође, објављен је пропагандни филм о раду ове инспекције који је израдила координациона комисија. Одговор субјеката на могућност самоконтроле је изразито мали. Закључак је да субјекти још увек нису упознати са својим правима и повољностима која из њих произилазе. Инспекција за железнички саобраћај наставиће са промовисањем самоконтроле субјеката.

Ниво усклађености пословања и поступања надзираних субјеката који се мери контролним листама изражава средњи ниво безбедносног ризика.

Приликом инспекцијских надзора, инспекција је сачинила 103 записника и 74 службене белешке у којима су наведене мере које су надзираним субјектима биле препоручене у циљу отклањања уочених неправилности. Инспекција за железнички саобраћај није утврдила нерегистроване субјекте. Када су у питању мере предузете ради уједначавања праксе инспекцијског надзора, у 2019. години није било неуједначеног поступања, те није постојала потреба за предузимањем мера.

Поступци правосудних органа по захтевима за покретање прекршајних поступака, пријавама за привредни преступ и кривичним пријавама које је поднела инспекција су у току.

## **Кратак преглед жалби управљача инфраструктуре на услове из сертификата о безбедности за превоз Део А или Део Б железничких превозника**

У току 2019. године, није било жалби управљача инфраструктуре на услове дефинисане у сертификатима железничких превозника.

## **Кратак преглед жалби железничких превозника на услове из сертификата о безбедности за управљање железничком инфраструктуром управљача инфраструктуре**

У току 2019. године, није било жалби железничких превозника на услове дефинисане у сертификату управљача инфраструктуре.

## **Искуства Дирекције за железнице у вези примене заједничке безбедосне методе за процену и оцену ризика**

Дирекција је током надзора извршених 2019. године, утврдила да железничка предузећа, изузев управљача инфраструктуре, углавном не примењују заједничку безбедносну методу за процену и оцену ризика ни у случајевима који очигледно представљају техничке, технолошке и/или организационе промене. Разлози за утврђено леже у чињеници да се ради о методи која представља новост у железничком систему те да на нивоу целог система још увек не постоји свест о важности управљања ризицима при променама. Важно је напоменути да у Републици Србији до краја 2019. године, још увек није постојало тело за оцену правилне примене заједничке безбедносне методе за оцену и процену ризика што је представљало додатни проблем за све актере у железничком саобраћају.

Дирекција за железнице је током 2019. године прописала једном железничком превознику директну меру за примену заједничке безбедносне методе за процену и оцену ризика услед услед значајних организационих промену у друштву насталих претходно извршеном рационализацијом и редукцијом радних места.

У складу са наведеним, Дирекција за железнице је одлучила да током наредних година, врши континуалан надзор над применом методе за процену и оцену ризика код свих железничких предузећа.

## **Искуства управљача инфраструктуре и железничких превозника у примени заједничке безбедосне методе за процену и оцену ризика**

Дирекцијa се о искуствима примене заједничке безбедносне методе за процену и оцену ризика од стране управљача инфраструктуре и железничких превозника, информише током надзорних аудита и кроз годишњи извештај о безбедности.

Важно је напоменути да код појединих железничких предузећа још не постоји свест о обавези спровођења ЗБМ за процену и оцену ризика при променама у систему, те да, у складу са тим, постоје различите формулације у тачки „оцена ризика“ коју годишњи извештај о безбедности обухвата. Дирекција за железнице ће у наредном периоду обухватити овај проблем током спровођења надзора.

Друштва која су у 2019. години, започела или спроводила ЗБМ за процену и оцену ризика при променама у систему, су:

* „Инфраструктура железнице Србије” а.д.Београд,
* „Србија Карго” а.д. Београд,
* „Србија Воз” а.д. Београд, и
* „Деспотија” д.о.о.Београд.

„Инфраструктура железнице Србије” а.д.Београд је још у марту 2018. године донела Одлуку о спровођењу поступка оцене ризика у вези са изменама и допунама Упутства о организацији саобраћаја и вршења саобраћајне службе на деловима пруга између службених места Београд Центар, Београд Дунав, Панчево главна станица, Раковица и Топчидер, који је спроведен током 2018. и 2919. године. Разлог за увођење промене је проблем превоза опасних материја и саобраћаја возова са дизел вучом кроз београдски железнички чвор.

 „Србија Карго” а.д. Београд је током 2019. године, три пута спровео анализу ризика при променама (примена заједничке безбедносне методе за оцену и процену ризика) ,и то у следећим случајевима:

* Измена Упутства за одржавање теретних кола, разлог: скраћење времена задржавања теретних кола у радионицама приликом контролног прегледа,
* Смањење броја радионица за извршење оправки теретних кола и броја извршилаца одржавања, разлог: прописано Решењем о наложеним мерама Дирекције за железнице, и
* Коришћење нових вишесистемских локомотива „SIEMENS VECTRON” на постојећој инфраструктури, разлог: техничко-технолошка промена.

„Србија Воз” а.д. Београд је током 2019. године, започео 2 поступка оцене ризика, на основу безбедносних препорука Центра за истраживање несрећа у саобраћају (БП\_05/18 и БП\_06/18), везаних за саобраћај ЕМВ серије 412/416, и то:

* Оцену ризика продужења рокова редовних оправки ЕМВ серије 412/416 и
* Оцену ризика превоза путника у ЕМВ серије 412/416 код којих је извршено продужење рокова редовних оправки.

 „Деспотија” д.о.о. Београд је током 2019. године спровела један поступак оцене ризика у вези са променама у систему одржавања електролокомотиве 461-105. Промена се односила на усклађивање рокова прегледа са критеријумом пређених километара.

Будући да у 2019. години није постојало тело за оцену правилне примене ЗБМ за процену и оцену ризика (АсБо), није било извештаја о контроли примене те методе од стране АсБо.

# ЗАКЉУЧАК

У 2019. години Дирекција је свој рад фокусирала на надзор над носиоцима сертификата о безбедности зa упрaвљaњe жeлeзничкoм инфрaструктурoм и носиоцима сeртификaтa o бeзбeднoсти зa превоз.

Укупно је извршено 8 (осам) надзорних аудита након којих је наложено укупно 100 (сто) мера.

Један сертификат о безбедности за превоз је одузет.

Имајући у виду стање инфраструктуре и проблеме који су се јавили при одржавању исте, Дирекција је у 2019. години појачано вршила периодичне провере привредних друштава која поседују сертификат о испуњености услова за одржавање горњег и доњег строја железничких пруга. Током 2019. године, Дирекција је одузела 2 (два) таква сертификата.

Дирекција је у току 2019. године, донела 9 (девет) подзаконских аката.

ЦИНС је у 2019. години отворио 2 (две истраге) од којих је једна окончана без безбедносних препорука. На основу четири истраге из 2018. године, ЦИНС је издао 32 (тридесеет и две) безбедносне препоруке у 2019. години. Дирекција је континуално пратила примену безбедносних препорука ЦИНС-а од стране управљача инфраструктуре и железничких превозника. Додатну проверу статуса примене безбедносних препорука, Дирекција је вршила кроз надзорне аудите.

Анализом заједничких показатеља безбедности, утврђено је да је стање безбедности у железничком саобраћају на сличном нивоу као и претходних година, међутим услед неусаглашености података везаних за прекурсоре несрећа из претходних година и преласка на вођење евиденције искључиво у складу са Правилником о заједничким показатељима безбедности у железничком саобраћају, поједини подаци из ранијег периода су некомплетни па то може створити погрешан утисак. Гледано искључиво у односу на прошлу годину, стање безбедности бележи благо побољшање.

Након великог скока бројчаних вредности показатеља за израчунавање економских последица несрећа у 2018. години, постоји значајан пад наведених показатеља у 2019. години.

Умањен је број тешко повређених и погинулих лица у 2019. години за 36,14% у односу на претходну годину и постоји тренд смањења у петогодишњем периоду.

Укупан број несрећа на путним прелазима у нивоу мањи је за 21,82% у односу на 2018. годину.

# ИЗВОРИ ПОДАТАКА

1. Изјава о мрежи 2019., „Инфраструктура железнице Србије” а.д. Београд, бр. 5/2018-148-62;
2. Коначан извештај о истрази несреће ЖС-01/18, Центар за истраживање несрећа у саобраћају, бр. 340-00-3336/2018-10;
3. Коначан извештај о истрази озбиљне несреће ЖС-02/18, Центар за истраживање несрећа у саобраћају, бр. 340-00-1/2018-02-1-31;
4. Коначан извештај о истрази несреће ЖС-03/18, Центар за истраживање несрећа у саобраћају, бр. 340-00-2/2018-02-3-51;
5. Коначан извештај о истрази озбиљне несреће ЖС-04/18, Центар за истраживање несрећа у саобраћају, бр. 340-00-1/2018-2-2-45;
6. Обавештење о почетку истраге несреће, Центар за истраживање несрећа у саобраћају, бр. 340-00-3/2019-02-1-2;
7. Коначан извештај о истрази озбиљне несреће ЖС-02/19, Центар за истраживање несрећа у саобраћају, бр. 340-00-2/2019-02-1-35;
8. Годишњи извештај о раду Републичке инспекције за железнички саобраћај за 2019. годину;
9. Годишњи извештај о безбедности за 2019. годину, „Инфраструктура железнице Србије” а.д. Београд;
10. Годишњи извештај о безбедности на подручју индустријске железнице за 2019. годину, ЈП „Електропривреда Србије“ Огранак ТЕНТ Београд – Обреновац;
11. Годишњи извештај о безбедности за 2019. годину, „HBIS Group Serbia Iron & Steel” d.o.o. Београд;
12. Годишњи извештај о безбедности за 2019. годину, „Србија Карго” а.д. Београд;
13. Годишњи извештај о безбедности за 2019. годину, „Србија Воз” а.д. Београд;
14. Годишњи извештај о безбедности за 2019. годину, „Комбиновани превоз” д.о.о. Прокупље;
15. Годишњи извештај о безбедности за 2019. годину, „Деспотија” д.о.о. Београд;
16. Годишњи извештај о безбедности за 2019. годину, „ЗГОП“ а.д. Нови Сад;
17. Годишњи извештај о безбедности за 2019. годину, „Pannon Rail” d.o.o. Subotica;
18. Годишњи извештај о безбедности за 2019. годину, „NCL Neo Cargo Logistic”Beograd;;
19. Годишњи извештај о безбедности за 2019. годину, „АТМ БГ“ ДОО БЕОГРАД - Нови Београд;
20. Годишњи извештај о безбедности за 2019. годину, „Локотранс” д.о.о. Суботица;
21. Годишњи извештај о безбедности за 2019. годину, „EURORAIL LOGISTIC“ DOO BEOGRAD;
22. Допис са доставом материјала потребног за израду Годишњег извештаја о безбедности на подручју „Инфраструктура железнице Србије” а.д., број 21/2018-300.

# ПРИЛОЗИ

## **ПРИЛОГ 1.1**

### **Мапа железничке мреже Републике Србије**

******

## **ПРИЛОГ 1.2**

### **Списак железничких превозника закључно са 31.12.2019. године**

| Р. бр. | пословно име железничког превозника | врста превоза | EIN део А | EIN део Б |
| --- | --- | --- | --- | --- |
| 1. | Србија Карго а.д.Београд | превоз терета који укључује превоз опасног терета | RS1120160001 | RS1220160001 |
| 2. | Србија Воз а.д. Београд | превоз путника | RS1120160002 | RS1220160002 |
| 3. | Комбиновани превоз д.о.о.Прокупље | превоз терета који укључује превоз опасног терета | RS1120170001 | RS1220170001 |
| 4. | Деспотија д.о.о. Београд | превоз терета за сопствене потребе | RS1120170002 | RS1220170002 |
| 5. | ЗГОП а.д. Нови Сад | превоз терета за сопствене потребе / предузеће за одржавање подсистема инфраструктура | RS1120170003 | RS1220170003 |
| 6. | Pannon Rail d.o.o.Subotica | превоз терета који укључује превоз опасног терета | RS1120180001 | RS1220180002 |
| 7. | NCL Neo Cargo LogisticBeograd | превоз терета који укључује превоз опасног терета | RS1120180002 | RS1220180001 |
| 8. | ЈП "Електропривреда Србије", Београд, Огранак "ТЕНТ", Железнички транспорт | превоз терета за сопствене потребе | RS1120180003 | RS1220180003 |
| 9. | АТМ БГ ДОО БЕОГРАД - Нови Београд | превоз терета за сопствене потребе / предузеће за одржавање подсистема енергија | RS1120190001 | RS1220190001 |
| 10. | Локотранс д.о.о. Суботица | превоз терета који укључује превоз опасног терета | RS1120190002 | RS1220190002 |
| 11. | EURORAIL LOGISTIC DOOBEOGRAD | превоз терета који укључује превоз опасног терета | RS1120190004 | RS1220190003 |

### **Списак управљача инфраструктуре закључно са 31.12.2019. године**

| Р. бр. | пословно име управљача инфраструктуре | област управљања | EIN |
| --- | --- | --- | --- |
| 1. | Инфраструктура железнице Србије а.д. Београд | јавна мрежа железничких пруга Републике Србије | RS2120170001 |

### **Списак управљача инфраструктуре индустријске железнице закључно са 31.12.2019. године**

| Р. бр. | пословно име управљача инфраструктуре индустријске железнице | област управљања | EIN |
| --- | --- | --- | --- |
| 1. | ЈП „Електропривреда Србије“ Огранак ТЕНТ Београд - Обреновац | у складу са актом | RS2320160001 |
| 2. | „HBIS Group Serbia Iron & Steel” d.o.o. Beograd | у скоаду са актом | RS2320170001 |

## **ПРИЛОГ 2**

### **Организациони дијаграм Дирекције за железнице**



### **Дијаграм односа са другим надлежним органима**



## **ПРИЛОГ 3**

### **Подаци о броју оставарених возних километара у 2019. години**

| година | Јавна железничка инфраструктура | Индустријске железнице |
| --- | --- | --- |
| [voz/km] |
| 2015. | 5.967.872,30[[3]](#footnote-3) | 1.163.951,52 |
| 2016. | 16.175.685,89 | 1.144.905,00 |
| 2017. | 15.135.252,00 | 1.204.606,00 |
| 2018. | 15.939.270,00 | 1.206.252,00 |
| 2019. | **14.725.222,88** | **1.274.130,34** |

### **Показатељи који се односе на несреће**

Укупан и релативан број показатеља који се односе на несреће у 2019. години, за јавну железничку инфраструктуру и инфраструктуру индустријских железница по укупним вредностима и релативним вредностима у односу на број возних километара, дат је табеларно.

|  |  |  |
| --- | --- | --- |
| 2019. година | Јавна инфраструктура | Индустријске железнице |
| Показатељи | Укупан бр. | Рел. бр. (10-6) | Укупан бр. | Рел. бр. (10-6) |
| Судари возова са железничким возилима | 0 | 0,00 | 0 | 0,00 |
| Судари вoзовa са препрекама унутар слободног профила | 25 | 1,70 | 2 | 1,57 |
| Исклизнућа возова | 102 | 6,93 | 9 | 7,06 |
| Несреће на путним прелазима у нивоу, укључујући и несреће у којима су учествовали пешаци на путним прелазима у нивоу | 43 | 2,92 | 1 | 0,78 |
| Несреће у којима су страдала лица, изазване железничким возилима у покрету, изузимајући самоубиства и покушаје самоубиства | 19 | 1,29 | 1 | 0,78 |
| Пожари у железничким возилима | 20 | 1,36 | 1 | 0,78 |
| Остале несреће | 12 | 0,81 | 1 | 0,78 |
| УКУПНО | 221 | 15,01 | 15 | 11,77 |

Анализа укупног и релативног броја показатеља који се односе на несреће, за петогодишњи период, приказана је графички.

Приметан је пораст броја озбиљних несрећа у 2019. години у односу на претходну календарску годину. На јавној железничкој инфраструктури релативан број показатеља који се односе на несреће, повећан је за 70,87% док се на инфраструктури индустријске железнице уочава смањење од 35,45%.

Као позитивна чињеница запажа се континуално смањење укупног броја несрећа на путним прелазима у нивоу, трећу годину заредом.

### **Тешко повређена и погинула лица, по врстама несрећа**

Укупан и релативан број тешко повређених и погинулих лица у 2019. години, за јавну железничку инфраструктуру и инфраструктуру индустријских железница по укупним вредностима и релативним вредностима у односу на број возних километара, дат је табеларно.

|  |  |  |
| --- | --- | --- |
| 2019. година | Јавна инфраструктура | Индустријске железнице |
| Показатељи | Укупан бр. | Рел. бр. (10-6) | Укупан бр. | Рел. бр. (10-6) |
| Путници (такође и у односу на укупан број путничких километара и возних километара у путничком саобраћају) | 0 | 0,00 | 0 | 0,00 |
| Запослени или особље извођача радова | 10 | 0,68 | 1 | 0,78 |
| Корисници путних прелаза у нивоу | 34 | 2,31 | 1 | 0,78 |
| Лица којима није дозвољен приступ железничком подручју | 9 | 0,61 | 1 | 0,78 |
| Остала лица на перонима | 0 | 0,00 | 0 | 0,00 |
| Остала лица ван перона | 0 | 0,00 | 0 | 0,00 |
| УКУПНО | 53 | 3,60 | 3 | 2,35 |

Анализа укупног и релативног броја тешко повређених и погинулих лица, за петогодишњи период, приказана је графички.

Приметан је тренд смањења броја тешко повређених и погинулих лица у 2019. години на јавној железничкој инфраструктури. у односу на претходну календарску годину. На инфраструктури индустријских железница број тешко повређених и погинулих лица је у порасту у односу на 2018. годину.

### **Показатељи који се односе на опасну робу**

Укупан и релативан број показатеља који се односе на опасну робу у 2019. години, за јавну железничку инфраструктуру и инфраструктуру индустријских железница по укупним вредностима и релативним вредностима у односу на број возних километара, дат је табеларно.

|  |  |  |
| --- | --- | --- |
| 2019. година | Јавна инфраструктура | Индустријске железнице |
| Показатељи | Укупан број | Релативан број (10-6) | Укупан број | Релативан број (10-6) |
| Несреће у којима учествује најмање једно железничко возило које превози опасну робу | 39 | 2,65 | 0 | 0 |
| Број несрећа у којима је дошло до ослобађања опасне робе | 25 | 1,70 | 0 | 0 |
| УКУПНО | 64 | 4,35 | 0 | 0 |

Анализа укупног и релативног броја показатеља који се односе на опасну робу, за петогодишњи период, приказана је графички.

Након рапидног скока несрећа везаних за превоз опасне робе у 2018. години, дошло је до пада у 2019. години. Потребно је и даље пратити овај аспект како би се вредности вратиле на период пре 2018. године.

### **Показатељи који се односе на самоубиства**

Нема релевантних података за ову врсту показатеља.

### **Показатељи који се односе на прекурсоре несрећа**

Укупан и релативан број показатеља који се односе на прекурсоре несрећа у 2019. години, за јавну железничку инфраструктуру и инфраструктуру индустријских железница по укупним вредностима и релативним вредностима у односу на број возних километара, дат је табеларно.

|  |  |  |
| --- | --- | --- |
| 2019. година | Јавна инфраструктура | Индустријске железнице |
| Показатељи | Укупан бр. | Рел. бр. (10-6) | Укупан бр. | Рел. бр. (10-6) |
| Сломљене шине | 47 | 3,19 | 28 | 21,98 |
| Извијања и друге деформације колосека | 45 | 3,06 | 0 | 0,00 |
| Погрешна показивања сигналних знакова | 0 | 0,00 | 0 | 0,00 |
| Пролазак поред сигнала који забрањује даљу вожњу уз пролазак опасне тачке | 2 | 0,14 | 1 | 0,78 |
| Пролазак поред сигнала који забрањује даљу вожњу без проласка опасне тачке | 0 | 0,00 | 0 | 0,00 |
| Сломљени точкови на железничким возилима у саобраћају | 1 | 0,07 | 0 | 0,00 |
| Сломљене осовине на железничким возилима у саобраћају | 0 | 0,00 | 0 | 0,00 |
| УКУПНО | 95 | 6,45 | 29 | 22,76 |

Анализа укупног и релативног броја показатеља који се односе на прекурсоре несрећа, за петогодишњи период, приказана је графички.

Приметан је раст показатеља који се односе на прекурсоре несрећа на јавној железничкој инфраструктури у 2019. години. На инфраструктури индустријских железница, број показатеља је на истом нивоу као у 2018. години.

### **Показатељи за израчунавање економских последица несрећа**

Показатељи који се односе на израчунавање економских последица несрећа у 2019. години, дати су за јавну железничку инфраструктуру и инфраструктуру индустријске железнице табеларно.

НАПОМЕНА: Приказани подаци не одсликавају стварно стање настале штете у железничком систему Републике Србије јер још увек није успостављен систем праћења ефеката штета које су нанесене животној средини.

|  |  |  |
| --- | --- | --- |
| 2019. година | Јавна инфраструктура | Индустријске железнице |
| Показатељи | (РСД) |
| Број погинулих и тешко повређених лица помножен са вредношћу превенције жртава | 825.350.000,00 | 41.350.000,00 |
| Трошкови штете нанесене животној средини | / | / |
| Трошкови материјалне штете нанесене железничким возилима или инфраструктури | 517.827.685,00 | 18.173.000,00 |
| Трошкови кашњења изазваних несрећама | 153.897.177,00 | / |
| УКУПНО | 1.497.074.862,00 | 59.523.000,00 |

На основу података дефинисаних за 2019. годину у Правилнику о заједничким показатељима безбедности у железничком саобраћају вредност превенције жртава за смртни случај износи 33.350.000,00 РСД а вредност превенције жртава за тешке повреде износи 4.000.000,00 РСД.

Анализа показатеља који се односе на израчунавање економских последица несрећа, за петогодишњи период, приказана је графички.

Приметно је да након скока показатеља у 2018. години, изазваних несрећом на путном прелазу Међурово, постоји благи пад у 2019. години. Међутим, посматрајући период пре 2018. године, јасан је тренд раста.

### **Показатељи који се односе на техничку безбедност инфраструктуре**

Прoцeнaт пругa кoje имajу систeмe зa зaштиту вoзa у употреби и прoцeнaт вoзних килoмeтaрa гдe сe кoристe систeми зa зaштиту вoзa угрaђeни нa вoзилимa који обезбеђују, дати су табеларно.

| Показатељ | Проценатпругa кoje имajу систeмe зa зaштиту вoзa у употреби [[4]](#footnote-4) | Прoцeнaт вoзних килoмeтaрa гдe сe кoристe систeми зa зaштиту вoзa угрaђeни нa вoзилимa [[5]](#footnote-5) |
| --- | --- | --- |
| Аутоматско упозорење машиновођи | 30 % | - |
| Аутоматско упозорење машиновођи и аутоматско заустављање при проласку поред сигнала којим се забрањује даља вожња | 30 % | - |
| Аутоматско упозорење, аутоматско заустављање и повремена контрола брзине, чиме се омогућава осигурање опасних тачака, а контрола брзине се врши на местима на којима је потребно ограничити брзину | 1 % | - |
| Аутоматско упозорење, аутоматско заустављање и континуална конрола брзине, чиме се омогућава осигурање опасних тачака и континуална контрола ограничене брзине на прузи, сталним показивањем и спровођењем највеће допуштене циљне брзине на свим деловима пруге | 0 % | - |

Број путних прелаза у нивоу, у зависности од категорије, на јавној железничкој инфраструктури, дат је табеларно.

|  |  |  |  |  |
| --- | --- | --- | --- | --- |
| Категорија | Начин осигурања | Укупно | По пружном километру[[6]](#footnote-6) | По колосечном километру[[7]](#footnote-7) |
| Пасивни путни прелази | - | 1655 | 0,44 | 0,41 |
| Активни путни прелази | Ручни | 165 | 0,044 | 0,041 |
| Аутоматски са упозорењем за корисника | 23 | 0,006 | 0,006 |
| Аутоматски са заштитом за корисника | 276 | 0,074 | 0,069 |
| Аутоматски са заштитом на страни колосека | 299 | 0,080 | 0,052 |

Број путних прелаза у нивоу, у зависности од категорије, на инфраструктури индустријских железница, дат је табеларно.

|  |  |  |  |  |
| --- | --- | --- | --- | --- |
| Категорија | Начин осигурања | Укупно | По пружном километру | По колосечном километру |
| Пасивни путни прелази | - | 59 | 0,98 | 0,38 |
| Активни путни прелази | - | 15 | 0,27 | 0,099 |

## **ПРИЛОГ 4**

### **Измене закона и других прописа из области безбедности железничког саобраћаја**

| Р. бр. | Назив акта | Правни основ | Објављен | Усклађен са прописом ЕУ |
| --- | --- | --- | --- | --- |
| 1. | Правилник о заједничким показатељима безбедности у железничком саобраћају | Члан 6. став 5. Закона у безбедности у железничком саобраћају  | „Сл. гласник РС”, број 25/19од 03.04.2019. | Анекс IДирективе 2004/49 |
| 2. | Правилник о елементима годишњег извештаја о безбедности управљача железничке инфраструктуре и железничког превозника и годишњег извештаја Дирекције за железнице | Члан 6. став 10. Закона у безбедности у железничком саобраћају  | „Сл. гласник РС”, број 49/19од 08.07.2019. |  |
| 3. | Правилник o обрасцима сeртификaта o бeзбeднoсти зa прeвoз | Члан 18. став 5.Закона у безбедности у железничком саобраћају  | „Сл. гласник РС”, број 63/19од 04.09.2019. | Уредба 653/2007о употреби заједничког европског формата за сертификате за безбедност и документе за подношење захтева |
| 4. | Правилник о обрасцима сeртификaта o бeзбeднoсти зa управљање железничком инфраструктуром | Члан 23. став 9.Закона у безбедности у железничком саобраћају | „Сл. гласник РС”, број 68/19од 25.09.2019. |  |
| 5. | Правилник о ближим условима за обављање послова одржавања железничке телекомуникационе мреже | Члан 38. став 5.Закона у безбедности у железничком саобраћају  | „Сл. гласник РС”, број 68/19од 25.09.2019. |  |
| 6. | Правилник о превозу нарочитих пошиљака | Члан 47.став 4.Закона у безбедности у железничком саобраћају  | „Сл. гласник РС”, број 74/19од 18.10.2019. |  |
| 7. | Правилник о садржини акта о одржавању подсистема туристичко-музејске железнице, као и начину регулисања железничког саобраћаја на тој железници | Члан 112. став 2.Закона у безбедности у железничком саобраћају | „Сл. гласник РС”, број 74/19од 18.10.2019. |  |
| 8. | Правилник о службеној легитимацији овлашћених лица Дирекције за железнице | Члан 124. став 3.Закона о железници  | „Сл. гласник РС”, број 49/19од 08.07.2019. |  |
| 9. | Правилник о садржини акта о индустријском колосеку и садржини акта о индустријској железници | Члан 77. став 11.Закона о железници | „Сл. гласник РС”, број 49/19од 08.07.2019. |  |

## **ПРИЛОГ 5**

### **Сертификати о безбедности за управљање железничком инфраструктуром**

Од почетка поступка издавања, издат је један сертификат о безбедности за управљање железничком инфраструктуром. У 2019. години, није било издатих сертификата о безбедности за управљање железничком инфраструктуром. До сада није било обнављања, ажурирања, ревидирања нити одузимања сертификата о безбедности за управљање железничком инфраструктуром

| Р. бр. | Носилац исправе | Датум издавања | Рок важења | EIN |
| --- | --- | --- | --- | --- |
| 1. | Инфраструктура железнице Србије а.д. Београд | 10.05.2017. | 09.05.2022. | RS2120170001 |

### **Сертификати о безбедности за управљање индустријском железницом**

Од почетка поступка издавања, издат је један сертификат о безбедности за управљање индустријском железницом. У 2019. години, није било издатих сертификата о безбедности за управљање индустријском железницом. До сада није било обнављања, ажурирања, ревидирања нити одузимања сертификата о безбедности за управљање индустријсок железницом.

| Р. бр. | Носилац исправе | Датум издавања | Рок важења | EIN |
| --- | --- | --- | --- | --- |
| 1. | ЈП „Електропривреда Србије“ Огранак ТЕНТ Београд - Обреновац | 29.07.2016. | 29.07.2021. | RS2320160001 |
| 2. | „HBIS Group Serbia Iron & Steel” d.o.o. Beograd | 20.01.2017. | 19.01.2022. | RS2320170001 |

### **Сертификати о безбедности за превоз, део – А**

Укупан број издатих сертификата о безбедности за превоз, део – А: **16**

Број издатих сертификата о безбедности за превоз, део – А, у 2019. години: **4**

Укупан број одузетих сертификата о безбедности за превоз, део – А: **1**

Број одузетих сертификата о безбедности за превоз, део – А, у 2019. години: **1**

До сада није било обнављања, ажурирања нити ревидирања сертификата о безбедности за превоз део – А.

| Р. бр. | Носилац исправе | Датум издавања | Рок важења | EIN део А |
| --- | --- | --- | --- | --- |
| 1. | Србија Карго а.д. Београд | 14.10.2016. | 13.10.2021. | RS1120160001 |
| 2. | Србија Воз а.д.Београд | 27.10.2016. | 26.10.2021. | RS1120160002 |
| 3. | Комбиновани превоз Београд доо Прокупље | 10.02.2017. | 09.02.2022. | RS1120170001 |
| 4. | Деспотија д.о.о. Београд | 30.05.2017. | 29.05.2022. | RS1120170002 |
| 5. | ЗГОП а.д. Нови Сад | 19.09.2017. | 18.09.2022. | RS1120170003 |
| 6. | АБ Превоз Б | 30.09.2017. | 29.09.2022. | RS1120170004 |
| 7. | EURORAIL LOGISTIC DOOSMEDEREVO [[8]](#footnote-8) | 29.09.2017. | 28.09.2022 | RS1120170005 |
| 8. | Rail Transport Logistic d.o.o. Beograd | 30.11.2017. | 29.11.2022. | RS1120170006 |
| 9. | Pannon Rail d.o.o.Subotica | 15.04.2018. | 14.04.2023. | RS1120180001 |
| 10. | NCL Neo Cargo LogisticBeograd | 24.05.2018. | 23.05.2023. | RS1120180002 |
| 11. | ЈП "Електропривреда Србије", Београд, Огранак "ТЕНТ", Железнички транспорт | 21.08.2018. | 20.08.2023. | RS1120180003 |
| 12. | OBL Logistic DOO BEOGRAD - Novi Beograd | 21.12.2018. | 20.12.2023. | RS1120180004 |
| 13. | АТМ БГ ДОО БЕОГРАД - Нови Београд | 16.01.2019. | 15.01.2024. | RS1120190001 |
| 14. | Локотранс д.о.о. Суботица | 14.02.2019. | 13.02.2024. | RS1120190002 |
| 15. | TRANSAGENT OPERATOR DOO BEOGRAD | 23.05.2019. | 22.05.2024. | RS1120190003 |
| 16. | EURORAIL LOGISTIC DOOBEOGRAD | 28.08.2019. | 27.08.2024. | RS1120190004 |

### **Сертификати о безбедности за превоз, део – Б, домаћи превозници**

Укупан број издатих сертификата о безбедности за превоз, део – Б: **12**

Број издатих сертификата о безбедности за превоз, део – Б, у 2019. години: **3**

Укупан број одузетих сертификата о безбедности за превоз, део – Б: **1**

Број одузетих сертификата о безбедности за превоз, део – Б, у 2019.години: **1**

До сада није било обнављања, ажурирања нити ревидирања сертификата о безбедности за превоз део – Б.

| Р. бр. | Носилац исправе | Датум издавања | Рок важења | EIN део Б |
| --- | --- | --- | --- | --- |
| 1. | Србија Карго а.д. Београд | 14.10.2016. | 13.10.2021. | RS1220160001 |
| 2. | Србија Воз а.д. Београд | 27.10.2016. | 26.10.2021. | RS1220160002 |
| 3. | Комбиновани превоз доо Прокупље | 10.02.2017. | 09.02.2022. | RS1220170001 |
| 4. | Деспотија д.о.о. Београд | 24.08.2017. | 23.08.2022. | RS1220170002 |
| 5. | ЗГОП а.д. Нови Сад | 19.09.2017. | 18.09.2022. | RS1220170003 |
| 6. | EURORAIL LOGISTIC DOOSMEDEREVO [[9]](#footnote-9) | 29.09.2017. | 28.09.2022. | RS1220170004 |
| 7. | NCL Neo Cargo LogisticBeograd | 24.05.2018. | 23.05.2023. | RS1220180001 |
| 8. | Pannon Rail d.o.o.Subotica | 04.06.2018. | 03.06.2023. | RS1220180002 |
| 9. | ЈП „Електропривреда Србије“, Београд, Огранак „ТЕНТ“, Железнички транспорт | 21.08.2018. | 20.08.2023. | RS1220180003 |
| 10. | АТМ БГ ДОО БЕОГРАД – Нови Београд | 16.01.2019. | 15.01.2024. | RS1220190001 |
| 11. | Локотранс д.о.о. Суботица | 14.02.2019. | 13.02.2024. | RS1220190002 |
| 12. | EURORAIL LOGISTIC DOOBEOGRAD | 28.08.2019. | 27.08.2024. | RS1220190003 |

### **Сертификати о безбедности за превоз, део – Б, страни превозници**

До сада није било издавања, обнављања, ажурирања нити ревидирања сертификата о безбедности за превоз део – Б за стране превознике.

### **Сертификати о безбедности индустријске железнице за превоз**

До сада није било издавања, обнављања, ажурирања нити ревидирања сертификата о безбедности идустријске железнице за превоз.

 **в.д. Директора**

 **Лазар Мосуровић**

1. Подаци преузети из Годишњег извештаја о раду Републичке инспекције за железнички саобраћај за 2019. годину [↑](#footnote-ref-1)
2. Подаци преузети из Годишњег извештаја о раду Републичке инспекције за железнички саобраћај за 2019. годину [↑](#footnote-ref-2)
3. подаци за број возних километара на јавној инфраструктури за 2015. годину, односе се само на теретни саобраћај. [↑](#footnote-ref-3)
4. Подаци преузети из Дописа са доставом материјала потребног за израду Годишњег извештаја о безбедности на подручју „Инфраструктура железнице Србије” а.д., број 21/2018-300 [↑](#footnote-ref-4)
5. Прoцeнaт вoзних килoмeтaрa гдe сe кoристe систeми зa зaштиту вoзa угрaђeни нa вoзилимa зависе од типа возила које користи превозник [↑](#footnote-ref-5)
6. Пружних километара 3.735,80 km (Извор: Изјава о мрежи за 2019. годину) [↑](#footnote-ref-6)
7. Колосечних километара 5.540,00 km (Извор: Изјава о мрежи за 2019. годину) [↑](#footnote-ref-7)
8. сертификат одузет Решењем [↑](#footnote-ref-8)
9. сертификат одузет Решењем [↑](#footnote-ref-9)